
Valsts sporta fonda likums
1. pants. Likuma mērķis
· Šā likuma mērķis ir noteikt Valsts sporta fonda (turpmāk – Fonds) izveides un darbības tiesisko pamatu, juridisko statusu, uzdevumus, tiesības, organizatorisko struktūru, finansēšanas avotus un līdzekļu izlietošanas kārtību, lai sekmētu valsts sporta politikas mērķu īstenošanu un sporta nozares ilgtspējīgu attīstību.
2. pants. Fonda juridiskais statuss un darbības pamati
· (1) Fonds ir ar šo likumu izveidota atvasināta publiska persona – publisks nodibinājums.
· (2) Fonds darbojas saskaņā ar šo likumu, citiem normatīvajiem aktiem un Fonda nolikumu, kuru apstiprina Ministru kabinets.
· (3) Fonds atrodas Izglītības un zinātnes ministrijas pārraudzībā.
· (4) Fonda finanšu līdzekļus veido valsts budžeta līdzekļi un citi šajā likumā noteiktie finanšu avoti. Fonda finansēšanas kārtību nosaka valsts budžeta likums un citi normatīvie akti.
3. pants. Fonda mērķis un uzdevumi
· (1) Fonda mērķis ir nodrošināt caurskatāmu, efektīvu un uz rezultātiem balstītu finansējuma un citu līdzekļu piesaisti, pārvaldību un piešķiršanu sporta nozares attīstībai, sekmējot valsts sporta politikas mērķu īstenošanu.
· (2) Fonda uzdevumi ir:
· 1) piesaistīt, uzkrāt, pārvaldīt un sadalīt līdzekļus (finanšu, mantiskus un nemantiskus) Fonda mērķu sasniegšanai;
· 2) nodrošināt atbalsta (finanšu, mantiskā un nemantiskā veidā) piešķiršanu:
· a) projektu un iniciatīvu konkursu kārtībā,
· b) mērķprogrammu ietvaros valsts sporta politikas prioritāšu īstenošanai,
· c) institucionālā atbalsta un citu instrumentu ietvaros Fonda mērķu sasniegšanai;
· 3) noteikt atbalsta piešķiršanas kritērijus, prioritātes un izvērtēšanas metodiku atbilstoši Fonda mērķiem un valsts sporta politikas plānošanas dokumentiem, tai skaitā nodrošinot komercdarbības atbalsta kontroles regulējuma prasību ievērošanu;
· 4) sniegt finansējuma saņēmējiem metodisko atbalstu un konsultācijas par atbalsta instrumentu izmantošanu un rezultātu sasniegšanu;
· 5) nodrošināt Fonda darbības atklātumu, publicējot informāciju par finansējuma piešķiršanu, tā izlietojumu un sasniegtajiem rezultātiem;
· 6) analizēt Fonda finansēšanas instrumentu darbības rezultātus un sagatavot priekšlikumus to pilnveidošanai.
· (3) Fonds savus uzdevumus īsteno pieejamo resursu ietvaros un atbilstoši valsts sporta politikas prioritātēm, izstrādājot un ieviešot programmas šādās prioritārajās jomās:
· 1) bērnu un jauniešu sports, regulāra fiziskā aktivitāte un tautas sports;
· 2) augstu sasniegumu sports;
· 3) sporta infrastruktūras attīstība, atjaunošana un modernizācija;
· 4) sporta darbinieku profesionālā tālākizglītība un profesionālās pilnveides izglītība;
· 5) sporta organizāciju attīstība;
· 6) sporta nozares inovācijas, starptautiskā konkurētspēja un ilgtspējīga attīstība.
· (4) Fonda atbalsts tiek piešķirts un tā izlietojums tiek uzraudzīts, ievērojot kvalitātes, lietderības, efektivitātes, caurskatāmības un uz rezultātiem balstītas pieejas principus.
· (5) Fonda darbība tiek organizēta tā, lai nodrošinātu koordinētu un papildinošu atbalsta piešķiršanu sporta nozarē, novēršot funkciju un finansējuma dublēšanos ar citām valsts budžeta programmām.
4. pants. Fonda tiesības
· Fondam ir tiesības:
· 1) saņemt finansējumu no valsts budžeta normatīvajos aktos noteiktajā kārtībā;
· 2) pieņemt dāvinājumus, ziedojumus (finanšu, mantiskā un nemantiskā veidā) un citu palīdzību no fiziskām un juridiskām personām, tai skaitā ārvalstu personām, Fonda mērķu un uzdevumu īstenošanai;
· 3) piesaistīt finansējumu no Eiropas Savienības fondiem, starptautiskajām organizācijām un citiem finanšu instrumentiem;
· 4) iegūt, valdīt un rīkoties ar kustamo un nekustamo mantu Fonda mērķu un uzdevumu īstenošanai;
· 5) sadarboties ar valsts un pašvaldību institūcijām, nevalstiskajām organizācijām un komersantiem Fonda mērķu un uzdevumu īstenošanai;
· 6) izstrādāt un īstenot atbalsta programmas un projektus atbilstoši Fonda mērķiem un uzdevumiem;
· 7) pieprasīt un saņemt no atbalsta saņēmējiem informāciju par piešķirtā atbalsta izlietojumu un sasniegtajiem rezultātiem;
· 8) veikt saimniecisko darbību, kas tieši saistīta ar Fonda mērķu un uzdevumu īstenošanu, nodrošinot atbilstību komercdarbības atbalsta kontroles regulējumam;
· 9) veikt citas darbības, kas nepieciešamas Fonda mērķu un uzdevumu īstenošanai.
5. pants. Fonda līdzekļi un to izlietošana
· (1) Fonda līdzekļus veido:
· 1) valsts budžeta līdzekļi, kas tiek piešķirti valsts budžeta likumā noteiktajā apmērā;
· 2) fizisku un juridisku personu, tai skaitā ārvalstu personu, dāvinājumi, ziedojumi (finanšu, mantiskā un nemantiskā veidā) un cita palīdzība;
· 3) finansējums no Eiropas Savienības fondiem, starptautiskajām organizācijām un citiem finanšu instrumentiem;
· 4) ienākumi no Fonda saimnieciskās darbības;
· 5) citi normatīvajos aktos paredzētie ieņēmumi.
· (2) Fonda līdzekļi tiek izmantoti atbilstoši Fonda mērķiem un uzdevumiem, kā arī Fonda darbības nodrošināšanai nepieciešamajā apjomā.
· (3) Fonda līdzekļu pārvaldība un uzskaite tiek nodrošināta atbilstoši normatīvajiem aktiem par budžetu un finanšu vadību.
· (4) Fonda rīcībā esošo līdzekļu atlikums, izņemot valsts budžeta līdzekļu atlikumu, saimnieciskā gada beigās var tikt izmantots Fonda mērķu un uzdevumu īstenošanai nākamajā saimnieciskajā gadā.
· (5) Fonds par savām saistībām atbild ar tā rīcībā esošajiem līdzekļiem.
· (6) Valsts budžeta līdzekļu piešķiršana Fondam notiek atbilstoši valsts budžeta likumam.
6. pants. Fonda līdzekļu sadales kārtība
· (1) Fonda līdzekļi tiek sadalīti atbilstoši Fonda mērķiem un uzdevumiem, ievērojot šajā likumā un Fonda nolikumā noteiktos kritērijus un kārtību.
· (2) Fonda padome nosaka finansējuma sadales prioritātes saskaņā ar šā likuma 3. panta trešo daļu, nodrošinot to publisku pieejamību.
· (3) Fonda līdzekļu sadales procesā tiek nodrošināta neatkarīga projektu un programmu izvērtēšana, piesaistot nozares ekspertus.
· (4) Fonda līdzekļu sadales procesā tiek ievēroti interešu konflikta novēršanas un labas pārvaldības principi.
· (5) Ekspertu atlīdzības un piesaistes kārtību nosaka Fonda nolikums.
7. pants. Fonda darbības ierobežojumi
· (1) Fondam nav tiesību uzņemties saistības uz Fonda mantas rēķina, ja šīs saistības tieši neattiecas uz Fonda mērķiem un uzdevumiem.
· (2) Fonda mantu nedrīkst ieķīlāt vai kā citādi apgrūtināt.
· (3) Fonds var veikt saimniecisko darbību tikai tādā apjomā, kāds nepieciešams Fonda mērķu un uzdevumu īstenošanai, ievērojot Valsts pārvaldes iekārtas likumā noteiktos publiskas personas darbības principus privāto tiesību jomā. Fonds nedrīkst būt par biedru personālsabiedrībā vai dalībnieku (akcionāru) kapitālsabiedrībā, izņemot gadījumus, kad tas nepieciešams Fonda mērķu un uzdevumu īstenošanai un ir noteikts normatīvajos aktos.
· (4) Fonds nedrīkst sniegt aizdevumus, galvojumus vai cita veida finanšu saistību nodrošinājumus trešajām personām.
8. pants. Fonda organizatoriskā struktūra
· (1) Fondu pārvalda Fonda padome.
· (2) Fonda darbību nodrošina Fonda direktors, kas ir Fonda izpildinstitūcija.
· (3) Fonda padomes un direktora kompetenci, kā arī lēmumu pieņemšanas kārtību nosaka šis likums un Fonda nolikums.
9. pants. Fonda padome
· (1) Fonda padome ir augstākā Fonda pārvaldes institūcija.
· (2) Fonda padomes sastāvu veido:
· 1) viens Izglītības un zinātnes ministrijas pārstāvis;
· 2) viens Viedās administrācijas un reģionālās attīstības ministrijas pārstāvis;
· 3) viens Ekonomikas ministrijas pārstāvis;
· 4) viens pārstāvis no pašvaldību biedrības, kurā par biedriem ir iestājusies vairāk nekā puse no visām valstspilsētu pašvaldībām, kā arī vairāk nekā puse no visām novadu pašvaldībām;
· 5) viens pārstāvis no biedrības "Latvijas Olimpiskā komiteja";
· 6) viens pārstāvis no biedrības "Latvijas Paralimpiskā komiteja";
· 7) viens pārstāvis no biedrības "Latvijas Sporta federāciju padome";
· 8) viens neatkarīgs eksperts ar pieredzi finanšu vai pārvaldības jomā;
· 9) viens neatkarīgs sporta nozares eksperts.
· (3) Fonda padomes locekļus ieceļ izglītības un zinātnes ministrs.
· (4) Fonda padomes pilnvaru termiņš ir divi gadi. Fonda padomes loceklis var pildīt amata pienākumus ne vairāk kā divus pilnvaru termiņus pēc kārtas.
· (5) Fonda padomes priekšsēdētāju no sava vidus ievēlē padomes locekļi.
· (6) Atlīdzību par Fonda padomes locekļa amata pienākumu pildīšanu nosaka Ministru kabinets. Atlīdzība tiek noteikta tikai tiem padomes locekļiem, kuri nepārstāv valsts pārvaldes institūcijas.
10. pants. Fonda padomes lēmumu pieņemšana
· (1) Fonda padome ir lemttiesīga, ja tās sēdē piedalās ne mazāk kā puse no padomes locekļiem.
· (2) Fonda padome lēmumus pieņem ar vienkāršu balsu vairākumu.
· (3) Ja balsu skaits sadalās vienādi, izšķirošā ir padomes priekšsēdētāja balss.
· (4) Fonda padomes sēdes tiek protokolētas, un pieņemtie lēmumi ir publiski pieejami, ievērojot normatīvo aktu prasības.
· (5) Fonda padomes locekļi nepiedalās lēmumu pieņemšanā, ja tie atrodas interešu konflikta situācijā.
11. pants. Fonda izpildinstitūcija
· (1) Fonda izpildinstitūcija ir Fonda direktors.
· (2) Fonda direktoru amatā ieceļ Fonda padome atklāta konkursa kārtībā uz četriem gadiem. Fonda direktors var pildīt amata pienākumus ne vairāk kā divus pilnvaru termiņus pēc kārtas.
· (3) Fonda direktors:
· 1) nodrošina Fonda administrācijas darbību saskaņā ar Fonda nolikumu;
· 2) organizē un nodrošina Fonda padomes darbu un pilda Fonda padomes norādījumus Fonda nolikumā noteiktajā kārtībā;
· 3) organizē atbalsta piešķiršanas procesu;
· 4) nodrošina Fonda līdzekļu uzskaiti un izlietojuma kontroli;
· 5) nodrošina Fonda darbības pārskatāmību.
12. pants. Grāmatvedības uzskaite un gadskārtējais publiskais pārskats
· (1) Fonds kārto grāmatvedības uzskaiti atbilstoši Grāmatvedības likumam un iesniedz pārskatu par finanšu līdzekļu izlietojumu atbilstoši šā likuma un citu normatīvo aktu prasībām. Fonds nodrošina gada pārskata sagatavošanu, pārbaudi un iesniegšanu atbilstoši ārējo normatīvo aktu prasībām.
· (2) Noslēdzot saimniecisko gadu, Fonds sagatavo un publicē gadskārtējo publisko pārskatu par Fonda līdzekļu uzkrājumu un izlietojumu, lai informētu sabiedrību par Fonda darbību.
· (3) Fonds pastāvīgi nodrošina nošķirtu saimniecisko un nesaimniecisko darbību finanšu uzskaiti.
13. pants. Fonda darbības tiesiskuma un lietderības kontrole
· (1) Izglītības un zinātnes ministrija nodrošina Fonda darbības (tai skaitā finanšu līdzekļu izlietojuma) tiesiskuma un lietderības uzraudzību.
· (2) Fonda padomes priekšsēdētājs ir atbildīgs par padomes darbības tiesiskumu.
· (3) Fonda direktors ir atbildīgs par Fonda izpildinstitūcijas un administrācijas darbības tiesiskumu.
· (4) Fonds nodrošina iekšējās kontroles un riska vadības sistēmas izveidi un darbību, kā arī finanšu līdzekļu uzraudzību atbilstoši normatīvajiem aktiem par budžetu un finanšu vadību.
Pārejas noteikumi
· 1. Ministru kabinets līdz 2026. gada 31. augustam izdod šā likuma 2. panta otrajā daļā minēto Fonda nolikumu.
· 2. Izglītības un zinātnes ministrija nodrošina Fonda izveidi un darbības uzsākšanai nepieciešamo organizatorisko pasākumu veikšanu, tostarp nodrošina komercdarbības atbalsta kontroles regulējuma ievērošanu.
· 3. Fonds uzsāk darbību ne vēlāk kā sešu mēnešu laikā pēc šā likuma stāšanās spēkā.
Likums stājas spēkā 2026. gada 30. jūnijā.

